Document ID: /fineweb-2-swissfilter-quality_10-filterrobots/filtered/02047.jsonl.gz/27

Атракции
Деветашка пещера
Като тръгнете към Деветашката пещера, по пътя от Ловеч към Кърпачево, вземете със себе си най-големите си очаквания за красота. Още като преминете през внушителните сводове на входа и попаднете в първата просторна галерия, която образува най-голямата пещерна зала на Балканския полуостров, очакванията ви ще бъдат надминати. Ако пък случите да е ясно и да видите сноповете слънчеви лъчи, устремени през отворите на пещерата, с цялата им категоричност, сила и топлина да огряват зелените площи вътре, емоциите засенчват всички красиви думи на света.
С обща дължина 2 442 м, площ 20 400 кв. м и височина 60 м. Деветашката пещера е природна забележителност със статут на защитен обект с международно значение. Тъй като е дом на една от най-големите колонии от прилепи в Европа, в пещерата има пропускателен режим. В светлата й част достъпът не е ограничен, но във водната галерия е забранено да се влиза след първия бетонов зид в периода 1 ноември – 1 април, а в сухата галерия достъпът е забранен след изградения насип с арка в периода 25 май – 31 юли. И още нещо важно - внимавайте да не събудите или нараните някой прилеп.
Пещера Гарваница
Вертикалната пещера Граница се намира на 3 км. от Кърпачево в посока Горско Сливово. Тя има внушителен вход и е дълбока над 40 метра. Всяка стъпка надолу по металната стълба носи колебание. Смесени чувства като страх от неизвестното, приключенски ентусиазъм, засилващо се усещане за хлад и с него бавно осъзнаване на покоя и красотата, които се откриват пред вас. Когато металните стъпала на специално изградената стълба свършат, ще се озовете на дъното на пещерата, до което през деня достигат слънчевите лъчи. Ако направите обаче само няколко крачки встрани, настъпва мрак. Така че ако сте авантюрист и искате да покорите по-големи дълбочини, ще са ви нужни екипировка и осветление. Местността около пещерата е облагородена с места за отдих и пикник – пейки, беседки, заслони. Това е вашето място и ако искате да съчетаете природа и музика – фестивалът Джаз под звездите на Деветашкото плато се провежда тук всеки юни. Може да се поинтересувате за точната дата от сайта на Сдружение „Деветашко плато” - www.devetakiplateau.org.
Големият завой (Каньонът)
Вярно е, че в нашата малка страна не можем да се оплачем от липса на красиви гледки. Обаче има такива, които, веднъж влезли в сърцето ви, ви карат да се връщате към тях отново и отново… Големият завой на асфалтовия път, който се вие надолу от Кърпачево към Крушуна, предоставя точно такъв хоризонт. Огромната пропаст от едната страна замайва главата ви със своето могъщество, а от другата - Дунавската равнина, ширнала се като на длан, оставя усещането за спокойствие и безграничност. Като се насладите достатъчно време на тази картина, не забравяйте да вдигнете погледа си нагоре. Може да имате късмета да видите двойката скални орли, гнездящи на отсрещните отвесни скали.
Направо не е за вярване, че това вълшебно място само допреди няколко години е било използвано за селско бунище. Ентусиасти от селото и сдружение „Деветашко плато“, с помощта на община Летница, го почистват и правят от него това прекрасно погледно място, наречено Каньонът.
Футьовата пещера
По-добре не търсете имането, което ратаят Футьо наследил от селския ага и заровил някъде надълбоко в пещерата. Само ще си изгубите времето и няма да можете да се насладите на тайнственото изживяване, докато навлизате навътре в земните недра по дългия и тесен тунел. Фенерче и ботуши тук са задължителен реквизит, а услугите на местен водач – препоръчителни. По пътя до Футьовата пещера, намираща се на 3 км от село Кърпачево, можете да стигнете с високо проходим автомобил или пеш. Опитни инструктори по езда предлагат и още по-предизвикателен подход – не пропускайте възможността да стигнете от Кърпачево до пещерата на гърба на кон – всички приятели ще ви завиждат за снимките и преживяването. Ако тръгнете сами, за да сте сигурни, че няма да я пропуснете, помолете някой местен да ви я покаже, тъй като входът й трудно се забелязва. Иначе Футьо не би я избрал за скривалище на имането си.
Пещера Стълбицата
Намира се на около 3 километра западно от село Кърпачево. Ако можете да си позволите да изкарате цял един ден, приютени в идеално кръглата подземна зала на пещера Стълбицата, направете го. Само времето да е слънчево и, може би, да имате приятел до себе си. Това трябва да се сподели. Пещерата е уникална не само със своята форма на обърната фуния. Когато слънцето я огрява, слънчевият лъч застава под различен ъгъл в нея в зависимост от годишното време и часът, в който го наблюдавате. Ако имате и фотоапарат в себе си, въображението ви ще е силно предизвикано от изпаряването на влагата в пещерата, която сякаш танцува със светлината. Фенерче и гумени ботуши са добра идея ако искате да влезете по-навътре. Иначе до нея се стига пеш, на кон, с високо проходим велосипед или кола.
Крушунски водопади
Дори да сте от хората, за които земните изкушения са твърде позната територия, на това място може и да разберете онези монаси-исихасти, които през 13-14 в. са създали тук своя обител. В труднодостъпните отвесни скали монасите издълбали скални ниши и килии, където се отдавали на усилена молитва и вглъбяване навътре в сърцето си, за да постигнат единение с Бога. Ясно е, че изборът на място не е случаен, а причината твърде вероятно е енергията и неземната красота на това природно чудо. Крушунските водопади са сред най-живописните водопади в България и формират най-голямата в страната водна травертинова каскада.
Водата извира от Крушунската пещера, образува карстов водопад с височина от 15-20 метра, след което преминава в каскада с множество прагове, водни басейни, бигорови тераси, подковообразни скали и своеобразна растителност. По протежение на водопада са изградени стълбички и мостчета. Минете по всяко едно – камерата няма да падне от ръцете ви през цялото време в опитите ви да съхраните спомена.
Археологически обект “Градът” (Болярския замък)
Намира се на около 20 км. от Кърпачево, в землището на село Крамолин.
Пред зидовете на тази крепост, на места достигащи над 3 метра, няма как да не се замислите как тук преди 8 – 9 века гордо е крачел неизвестен български болярин, построил замъка си на това място. Зданието е било наистина впечатляващо, както личи от останките от зидове, сводове и двете заобикалящи го средновековни църкви. Крепостните съоръжения са градени от добре обработени камъни, споени с бял хоросан. Предполага се, че е от времето на Второто Българско царство – ХІІ – ХІV век. Изборът на място за изграждането на крепостта също впечатлява. Естествената защита на местността е осигурена от 90 метрови отвесни скали, спускащи се към река Мъгър на север. А от скалния венец се открива прекрасна гледка към язовир „Александър Стамболийски”. До археологическия обект “Градът” може да стигнете по черен път, указан с табели, на 3,5 км. от центъра на Крамолин – чудесна възможност за разходка и пикник.
Къкринското ханче
Намира се на 40 км. от Кърпачево. Ако имате интерес към българската история, няма начин да не сте запленени от светлата и магнетична личност на Васил Левски. И макар и с печална слава, заради факта, че е лобното му място, Къкринското ханче е една от историческите забележителности, където можете да почувствате духа на Апостола на свободата. В малкото селце Къкрина ще се докоснете до мястото, приютявало дълго време Апостола и неговите сподвижници по време на тяхната революционна дейност. След като в края на 19 в. изгаря до основи, десетилетия по-късно Къкринското ханче е възстановено с дарения от местни родолюбци. През 1931 г. е открита и музейната експозиция. (Работно време: всеки ден 8:30 – 12:00, 13:30 – 17:30, тел: 0692 82310).
Конни походи
Kонните походи в района са особено интересни поради две причини. Първо - природата и теренът са хълмисто - равнинни, отлични за конни излети и второ - местността е слабо населена и ездачите могат да открият места, на които не е стъпвал човек от десетки години. От платото се откриват чудесни панорамни гледки към Дунавската равнина и р. Осъм. За неопитни е добре преди излизане на конен поход да вземат урок за начинаещи.
Конете се движат ходом, в керван един зад друг. Професионалните инструктори се грижат за вашата сигурност и добро настроение.
За резервации: 0879464928 - Васил, инструктор